"În Austria au loc alegeri, este o chestiune absolut de politică internă, iar acel twitter eu l-am înţeles ca fiind pentru alegătorii partidului ÖVP din Austria, nu pentru noi. În tot ceea ce a înseamnat poziţionarea în interiorul Congresului şi faptul că au aprobat în unanimitate intrarea României cât mai curând cu graniţele terestre în Schengen este cu adevărat un succes", a spus Nicolae Ciucă, la Prima News, întrebat cum vede reacţia cancelarului Nehammer, pe platforma X, fostă Twitter, la scurt timp după primirea sa de către preşedintele Klaus Iohannis, în marja Congresului PPE de la Bucureşti.
Întrebat ce înseamnă aderarea cât mai curând în Schengen, Ciucă a spus: "Eu nu am detaliat. Nu încă, dar va fi foarte curând. Va fi o chestiune care se va rezolva. Aţi auzit pe altcineva care să spună cineva că România are alt parcurs decât acela de a fi susţinută pentru aderarea deplină în Schengen? Eu nu am auzit pe nimeni".
Liderul PNL a mai afirmat că vom Intra de la 31 martie cu aeroporturile şi porturile maritime şi tot de la 31 martie România va avea dreptul să acorde vize Schengen, "adică suntem la masa Schengen".
"Suntem la masa deciziilor în Schengen. Pentru cetăţenii români este foarte importantă problema graniţelor terestre, în al doilea rând pentru ceea ce înseamnă fluidizarea business-ului. Nimeni nu ne dădea nicio şansă şi nu speram să avem o altă poziţionare a membrilor partidului cancelarului Nehammer", a mai spus Nicolae Ciucă.
"În momentul de faţă, avem această garanţie că în foarte curând timp vom avea şi această accedere cu graniţele terestre", a precizat preşedintele PNL.